CELEX: 32020D0952
Language: bg
Date: 2020-06-26 00:00:00
Title: Решение (ЕС) 2020/952 на Съвета от 26 юни 2020 година относно сключването от името на Съюза на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна

3.7.2020   
               
               
                  BG
               
               
                  Официален вестник на Европейския съюз
               
               
                  L 212/10
               
            
         РЕШЕНИЕ (ЕС) 2020/952 НА СЪВЕТА
         от 26 юни 2020 година
         относно сключването от името на Съюза на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 6, втора алинея, буква а), подточка v) и член 218, параграф 7 от него,
         като взе предвид предложението на Европейската комисия,
         като взе предвид одобрението на Европейския парламент (1),
         като има предвид, че:
         
                     (1)
                  
                  
                     Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна (2) (наричано по-нататък „споразумението“) бе подписано на 10 юни 2013 г. при условие за сключването му в съответствие с Решение 2013/398/ЕС на Съвета и на представителите на правителствата на държавите членки, заседаващи в рамките на Съвета (3).
                  
               
                     (2)
                  
                  
                     Споразумението е ратифицирано от всички държави членки, с изключение на Република Хърватия, която се присъединява към споразумението в съответствие с Акта за присъединяване от 2012 г. Протоколът за изменение на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна, с оглед на присъединяването на Република Хърватия към Европейския съюз (4), бе подписан на 19 февруари 2015 г. в съответствие с Решение (ЕС) 2015/372 на Съвета (5).
                  
               
                     (3)
                  
                  
                     Споразумението следва да бъде одобрено от името на Съюза.
                  
               
                     (4)
                  
                  
                     Споразумението следва да се прилага в съответствие с позицията на Съюза, че териториите, попаднали под израелско управление през юни 1967 г., не са част от територията на Държавата Израел.
                  
               
                     (5)
                  
                  
                     В членове 4 и 5 от Решение 2013/398/ЕС се съдържат разпоредби относно вземането на решения и представителството във връзка с различни уредени в споразумението въпроси. Предвид решението на Съда от 28 април 2015 г. по дело C-28/12 (6), Комисия/Съвет, прилагането на тези разпоредби следва да бъде преустановено. Като се имат предвид Договорите, не са необходими нови разпоредби по тези въпроси, както и разпоредбите относно предоставянето на информация на Комисията, съдържащи се в член 6 от Решение 2013/398/ЕС, вече не са необходими. Следователно член 4, параграфи 2—5 и членове 5 и 6 от Решение 2013/398/ЕС следва да престанат да бъдат прилагани от датата на влизане в сила на настоящото решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна се одобрява от името на Съюза (7).
         
         
            Член 2
            Председателят на Съвета извършва нотификацията, предвидена в член 30, параграф 2 от споразумението, от името на Съюза.
         
         
            Член 3
            Позицията, която трябва да се заеме от името на Съюза по отношение на решенията на Съвместния комитет по член 27, параграф 6, буква а) от споразумението, отнасящи се до включването на законодателство на Съюза в приложение IV към споразумението, при условие за извършване на всички необходими технически корекции, се изразява от Комисията, след като е била представена с цел консултация на Съвета или на неговите подготвителни органи, съгласно това, което реши Съветът.
         
         
            Член 4
            Член 4, параграфи 2—5 и членове 5 и 6 от Решение 2013/398/ЕС престават да се прилагат от датата на влизане в сила на настоящото решение.
         
         
            Член 5
            Настоящото решение влиза в сила в деня на приемането му.
         
         
            Съставено в Брюксел на 26 юни 2020 година.
            
               
                  За Съвета
               
               
                  Председател
               
               A. METELKO-ZGOMBIĆ
            
         
         
            (1)  Одобрение от 17 юни 2020 г. (все още непубликувано в Официален вестник).
         
            (2)  OВ L 208, 2.8.2013 г., стp. 3.
         
            (3)  Решение 2013/398/ЕС на Съвета и на представителите на правителствата на държавите членки, заседаващи в рамките на Съвета, от 20 декември 2012 г. за подписването, от името на Европейския съюз, и временното прилагане на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна (ОВ L 208, 2.8.2013 г., стр. 1).
         
            (4)  OВ L 64, 7.3.2015 г., стр. 3.
         
            (5)  Решение (ЕС) 2015/372 на Съвета от 8 октомври 2014 г. за подписването, от името на Съюза и неговите държави членки, и временното прилагане на Протокол за изменение на Евро-средиземноморското споразумение в областта на въздухоплаването между Европейския съюз и неговите държави членки, от една страна, и правителството на Държавата Израел, от друга страна, с оглед на присъединяването на Република Хърватия към Европейския съюз (ОВ L 64, 7.3.2015 г., стр. 1).
         
            (6)  Решение на Съда от 28 април 2015 г., Комисия/Съвет, дело C-28/12, ECLI:EU:C:2015:282.
         
            (7)  Текстът на споразумението е публикуван в ОВ L 208, 2.8.2013 г., стр. 3, заедно с решението за подписването му.